text: Sig godmorgen til en løve
  13 oktober 2015 kl. 08.37
  Givskud Zoo holder i efterårsferien Go’ Morgen Zoo, hvor man kan komme helt tæt på dyrene.
  De morgenfriske kan få en anerledes oplevelse i Givskud Zoo i efterårsferien.
  Den zoologiske have åbner nemlig op for gæsterne allerede klokken 8.15 til Go’ Morgen Zoo. Deltagerne får lov til at besøge forskellige stalde og komme helt tæt på dyrene. Man kan blandt andet få lov til at se en løve i øjnene eller klø et næsehorn bag ørerne.
  - Det giver folk en fantastisk oplevelse. Og så er det sådan, at dem der er med på Go’ Morgen Zoo, de kan fortsætte dagen i parken og sige: Det der dyr, fodrede vi i stalden. Så det er med til at supplere oplevelsen, siger Richard Østerballe, der er direktør i Givskud Zoo, til TV SYD.
  Deltager man i Go’ Morgen Zoo, så har man adgang til resten af parken bagefter.
  
  